Зэи ящымыгъупщэнухэр
2005 гъэм жэпуэгъуэм 13-м террорист щIэпхъаджащIэхэр Налшык къалэ къыщытеуа махуэм хэкIуэда хабзэхъумэхэм я фэеплъу жыг 35-рэ щыхасащ республикэм и къалащхьэм.
Къулыкъум пэрыту зи псэ зытахэр ягу къыщагъэкIыж фэеплъ пэкIум, жэпуэгъуэм и 13-м екIуэкIам, хэтащ КъБР-м и Парламентымрэ Правительствэмрэ я УнафэщIхэу Егоровэ Татьянэрэ Мусуков Алийрэ, КъБР-м Къэрал кIуэцI IуэхухэмкIэ и министр Ромашкин Игорь, УФ-м и ФСБ-м и Управленэу КъБР-м щыIэм и унафэщI Усов Олег, УФ-м и Следственнэ комитетым и Управленэу КъБР-м щыIэм и унафэщI Iустэ Валерий, республикэм и щIыпIэ администрацэхэм я Iэтащхьэхэр, МВД-м и Ветеранхэм я зэгухьэныгъэм хэтхэр, КъБР-м щыIэ нэгъуэщI жылагъуэ зэгухьэныгъэхэм я лIыкIуэхэр, дин лэжьакIуэхэр, хэкIуэдахэм я адэ-анэхэмрэ я Iыхьлыхэмрэ.
ПэкIур къызэIуихащ КъБР-м экстремизмэм пэщIэтын IуэхухэмкIэ и министр Къуэшырокъуэ Залым.
— Къэбэрдей-Балъкъэрым щыпсэухэм нобэ дигу къыдогъэкIыж илъэс 11 ипэкIэ Налшык къыщыхъуа террорист щIэпхъаджагъэм пэщIэту зи псэр зыта ди щIалэхэр, — жиIащ Къуэшырокъуэм. — Къэрал хабзэмрэ шынагъуэншагъэмрэ яхъумэну ята псалъэр ягъэпэжу хэкIуэда хабзэхъумэхэм я фэеплъым пщIэ худощI, абыхэм ягъэлъэгъуа лIыгъэр зэрытщымыгъупщар жыдоIэ.
КъБР-м къэрал кIуэцI IуэхухэмкIэ и министрым и къуэдзэ Залиханов Къанщобий къыщыпсалъэм къыхигъэщащ нобэ хаса жыгыщIэхэр гъащIэр ажалым зэрытекIуэм и нэщэнэу къызэрилъытэр, хэкIуэда я лэжьэгъухэм я фэеплъыр апхуэдэ щIыкIэкIэ уахътыншэ ящIыну зэрыхуейр.
Залихановым къызэхуэсахэм ягу къигъэкIыжащ илъэс 11 ипэкIэ, 2005 гъэм жэпуэгъуэм и 13-м, Налшык и мамыр гъащIэр къызэтракъутэу къалэм къытеуа щIэпхъаджащIэ гупышхуэм хабзэхъумэ IэнатIэхэр, дзэ зэщIэузэдахэм епха IуэхущIапIэхэр, аэропортыр, нэгъуэщIхэри яубыдыну зэрыхущIэкъуар, ауэ абыхэм я мурад бзаджэхэр къаймыхъулIэн щхьэкIэ а махуэм къулыкъущIапIэм Iута ди щIалэхэр зылI и быну икIи щхьэмыгъазэу къызэрыувар. Налшык и уэрамхэм щекIуэкIа зэхэуэ гуащIэхэр къызэтегъэувыIэным, бзаджащIэхэм я гугъэр къызэпыудыным я псэр халъхьащ хабзэхъумэхэм ящыщу цIыху 35-м, къищынэмыщIауэ щIэпхъаджащIэхэм яIэщIэкIуэдащ къызэрыгуэкI къалэдэс 15.
— Террористхэм я гугъащ Къэбэрдей-Балъкъэрым и къалащхьэр яубыдыну, ауэ ар абыхэм къайхъулIакъым — Налшык щыIэ хабзэхъумэ IэнатIэхэм къулыкъу щызыщIэ ди щIалэхэм я къару зэхэлъкIэ щIэпхъаджащIэхэр зэтраукIащ, къалэм и мамыр гъащIэри зэтраублэжащ, — жиIащ министрым и къуэдзэм. — ЦIыхухэм я шынагъуэншагъэм, мамырыгъэм и хьэтыркIэ зи псэ зыта ди лэжьэгъухэм я цIэхэр дэ игъащIэкIи тщыгъупщэнукъым.
ХэкIуэдахэм я фэеплъыр ди республикэм щыпсэухэм я дежкIэ зэрылъапIэр, а щIалэхэм я лIыгъэр къыдэкIуэтей щIэблэр хэкупсэу гъэсэнымкIэ зэрыщапхъэр, зи бын хэкIуэда адэ-анэм я гуауэр илъэсхэм зэрыдэмыкIуэдар къыхагъэщащ щыгъуэ пэкIум къыщыпсэлъа нэгъуэщIхэми.
ПэкIум хэтахэр дакъикъэкIэ яхуэщымащ зи псэ емыблэжа хабзэхъумэ щIалэхэм, дин лэжьакIуэхэм дыуэ ящIащ.
Ныбэжь Таисэ.
